SUA au bombardat trei instalații nucleare ale Iranului. Pentagon: Programul nuclear iranian a fost „devastat”
Statele Unite ale Americii au bombardat instalațiile nucleare iraniene, de la Fordo, Natanz și Isfahan, în cursul nopții de sâmbătă spre duminică, a anunțat Donald Trump într-o declarație de la Casa Albă. Președintele american a descris acțiunea ca un „atac foarte reușit”. El a afirmat, duminică dimineață, că Iranul „trebuie acum să facă pace”, transmit agențiile internaționale de presă. Ministrul de externe de la Teheran, Seyed Abbas Araghchi a condamnat atacul SUA, afirmând că reprezintă o încălcare a dreptului internațional care va avea „consecințe eterne”. Șeful ONU s-a arătat îngrijorat în legătură cu o escaladare periculoasă a conflictului. Premierul israelian Benjamin Netanyahu i-a mulțumit lui Donald Trump pentru atacul „îndrăzneț”, numindu-l un „punct de cotitură istoric” care ar putea conduce Orientul Mijlociu spre pace. Măsuri de securitate sporită sunt luate la New York și la Washington, dar și în Israel.